S-1123/2006

Ár 2006, föstudaginn 22. september, er dómþing Héraðsdóms Reykjavíkur háð í Dómhúsinu við Lækjartorg af J-kk-þgf J-kk-þgf héraðsdómara og dómur kveðinn upp í málinu nr. S-1123/2006: Ákæruvaldið gegn Á-kk-þgf S-kk-þgf, sem dómtekið var samdægurs sem játningarmál samkvæmt 125. gr. laga nr. 19/1991 um meðferð opinberra mála.

Málið er höfðað með tveimur ákærum Lögreglustjórans í Reykjavík, útgefnum 4. júlí og 5. september 2006, á hendur ákærða, Á-kk-þgf S-kk-þgf, kt. 000000-0000, Eiðismýri 24, Seltjarnarnesi, til refsingar fyrir eftirgreind hegningarlaga- og fíkniefnalagabrot framin í Reykjavík.

I.

Með ákærunni 4. júlí er málið höfðað á hendur ákærða fyrir brot á 2. gr., sbr. 5. og 6. gr. laga nr. 65/1974 um ávana- og fíkniefni með áorðnum breytingum og 2. gr., sbr. 1. mgr. 14. gr. reglugerðar nr. 233/2001 um ávana- og fíkniefni og önnur eftirlitsskyld efni með áorðnum breytingum, með því að hafa, miðvikudaginn 5. apríl 2006, haft í sínum vörslum 2,86 grömm af hassi inni á veitingastaðnum Mónakó að Laugavegi 78, en auk refsingar er þess krafist að ákærði sæti upptöku á nefndum fíkniefnum samkvæmt 6. mgr. 5. gr. nefndra laga og 2. mgr. 14. gr. téðrar reglugerðar.

Með ákærunni 5. september 2006 er kveðið á um málshöfðun á hendur ákærða fyrir sams konar brot og þau heimfærð með líkum hætti til refsi- og upptökuákvæða nefndra fíkniefnalaga og -reglugerðar, með því að ákærði hafi annars vegar, föstudaginn 14. júlí 2006, haft í sínum vörslum 1,14 grömm af tóbaksblönduðu kannabisefni við Barónsstíg 23 og hins vegar, föstudaginn 28. júlí, haft í sínum vörslum 3,05 grömm af amfetamíni og 3,02 grömm af hassi inni á Mónakó, en nefndum brotum er nánar lýst í 2. og 3. kafla ákærunnar.

Þá er ákærða einnig gefið að sök skjalafals samkvæmt 1. mgr. 155. gr. almennra hegningarlaga nr. 19/1940, með því að hafa, fimmtudaginn 15. desember 2005, selt víxil að fjárhæð 250.000 krónur í Kaupþingi Búnaðarbanka að Laugavegi 120, en á víxilinn hafi hann áður falsað nafnritun bróður síns, S-kk-ef S-kk-ef, sem útgefanda og framseljanda, svo sem nánar er lýst í 1. kafla sömu ákæru.

II.

Með játningu ákærða fyrir dómi, sem samrýmist rannsóknargögnum málsins, er framangreind háttsemi sönnuð og þykir hún rétt heimfærð til refsiákvæða í ákærum.

Samkvæmt sakavottorði ákærða var hann 10. mars 2006 dæmdur í tveggja mánaða fangelsi, skilorðsbundið tvö ár, fyrir brot á fíkniefnalöggjöfinni. Í kjölfarið var hann sakfelldur fyrir fíkniefnalagabrot með dómi dómi 27. mars, en ekki gerð frekari refsing.

Brotin, sem ákærði er sakfelldur fyrir í máli þessu, voru framin eftir uppkvaðningu ofangreindra dóma, að frátöldu skjalafalsbrotinu. Ber nú að taka upp hinn skilorðsbundna dóm og dæma með máli þessu samkvæmt 60. gr. almennra hegningarlaga, sbr. 7. gr. laga nr. 22/1955 og tiltaka refsingu eftir reglum 77. og 78. gr. hegningarlaganna. Með hliðsjón af þessu, aldri ákærða og greiðri játningu þykir refsing hæfilega ákveðin fangelsi í fjóra mánuði, sem rétt þykir að skilorðsbinda, svo sem nánar greinir í dómsorði.

Að kröfu ákæruvaldsins og með skírskotun til fyrrnefndra laga- og reglugerðarákvæða skulu upptæk til ríkissjóðs þau 5,88 grömm af hassi, 3,05 grömm af amfetamíni og 1,14 grömm af tóbaksblönduðu kannabisefni, sem lögregla haldlagði.

Loks ber samkvæmt 1. mgr. 165. gr. laga um meðferð opinberra mála að dæma ákærða til greiðslu alls sakarkostnaðar, en hann er ekki annar en þóknun J-kk-ef E-kk-ef héraðsdómslögmanns, skipaðs verjanda ákærða fyrir dómi. Með hliðsjón af eðli og umfangi máls og að teknu tilliti til fjölda þinghalda þykir sú þóknun hæfilega ákveðin 67.230 krónur, að meðtöldum virðisaukaskatti.

D-kk-nf K-kk-nf fulltrúi Lögreglustjórans í Reykjavík sótti málið af hálfu ákæruvaldsins.

DÓMSORÐ:

Ákærði, Á-kk-nf S-kk-nf, sæti fangelsi í fjóra mánuði, en fresta skal fullnustu refsingarinnar og hún falla niður að liðnum tveimur árum frá dómsuppsögu haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði sæti upptöku á 5,88 grömmum af hassi, 3,05 grömmum af amfetamíni og 1,14 grömmum af tóbaksblönduðu kannabisefni.

Ákærði greiði 67.230 króna þóknun skipaðs verjanda síns, J-kk-ef E-kk-ef héraðsdómslögmanns.

J-kk-nf J-kk-nf

Rétt endurrit staðfestir,

Skrifstofu Héraðsdóms Reykjavíkur, 22. september 2006.